Na temelju članaka 19.a i 35 Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20)  i članaka 16. i 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke, na sjednici \_\_\_\_\_\_ 2024. godine, donijelo je

**ODLUKU**

**o nagradama Grada Rijeke za posebna postignuća učenika na državnim natjecanjima, susretima i smotrama**

1. **OPĆE ODREDBE**

**Članak 1.**

Ovom se Odlukom uređuju nagrade Grada Rijeke (u daljnjem tekstu: Grad) za posebna postignuća učenika na državnim natjecanjima, susretima i smotrama te uvjeti, postupak i način njihove dodjele.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 2.**

Nagrade Grada (u daljnjem tekstu: nagrade) dodjeljuju se učenicima i odgojno obrazovnim radnicima koji su pripremali učenike za natjecanja i/ili susrete i/ili smotre (u daljnjem tekstu: mentori) osnovnoškolskih i srednjoškolskih ustanova (u daljnjem tekstu: ustanove) na području grada Rijeke za posebna postignuća učenika na državnim natjecanjima i/ili susretima i/ili smotrama.

1. **VRSTE NAGRADA I UVJETI ZA NJIHOVU DODJELU**

**Članak 3.**

Nagrade su:

* + novčana nagrada,
	+ pisano priznanje,
	+ plaketa.

**Članak 4.**

Nagrade iz članka 3. ove Odluke dodjeljuju se za postignuće učenika (pojedinačno ili ekipno) koji osvoji jedno od prva tri mjesta ili ekvivalentno postignuće na državnoj razini natjecanja i/ili susreta i/ili smotri.

Natjecanja, susreti i smotre na državnoj razini iz stavka 1. ovog članka utvrđeni su u dokumentima Agencije za odgoj i obrazovanje, Agencije za strukovno obrazovanje i obrazovanje odraslih i Hrvatskog školskog sportskog saveza te objavljeni na njihovim mrežnim stranicama.

Izuzetno od odredbe stavka 1. ovoga članka:

- osvojena diploma na državnom susretu ili smotri vrednuje se u razini osvojenog trećeg mjesta, s obzirom na pravilo da se postignuća učenika na istima ne rangiraju,

- za osvojena postignuća na području glazbe i plesa vrednuju se prva tri mjesta unutar osvojene prve nagrade.

**Članak 5.**

Novčana nagrada dodjeljuje se mentoru (pojedinačno i grupi) čiji učenik (pojedinačno ili ekipno) ostvari postignuće iz članka 4. stavka 1. ove Odluke.

Mentoru se, uz nagradu u novčanom obliku, dodjeljuje i pisano priznanje.

Mentoru se može dodijeliti samo jedna nagrada i pisano priznanje za postignuće samo jednog najviše rangiranog učenika (pojedinačno ili ekipno) u školskoj godini, na temelju prijedloga ustanove.

**Članak 6.**

Novčana nagrada dodjeljuje se učeniku pojedinačno i svakom članu ekipe do pet članova koji ostvari postignuće iz članka 4. stavka 1. ove Odluke, dok se za postignuće ekipe od šest i više članova, uz novčanu nagradu, dodjeljuje i zajednička plaketa za ustanovu.

Učeniku se (pojedinačno ili ekipno), uz novčanu nagradu dodjeljuje i pisano priznanje.

Istom učeniku može se dodijeliti novčana nagrada i pisano priznanje samo za jedno njegovo najviše rangirano postignuće u školskoj godini, na temelju prijedloga ustanove čiji je učenik, a što se primjenjuje istovjetno i za ekipu učenika.

**Članak 7.**

Nagrada se, u pravilu, dodjeljuje u mjesecu listopadu za postignuće u prethodnoj školskoj godini.

1. **POSTUPAK PODNOŠENJA PRIJEDLOGA ZA DODJELU NAGRADE**

**Članak 8.**

Postupak za dodjelu nagrada pokreće Upravni odjel za odgoj i obrazovanje, kulturu, sport i mlade Grada Rijeke (u daljnjem tekstu: Upravni odjel) objavom javnog poziva osnovnoškolskim i srednjoškolskim ustanovama koje djeluju na području grada Rijeke, a zainteresirane su za predlaganje učenika i mentora.

Javni poziv iz stavka 1. ovoga članka objavljuje se, u pravilu, u mjesecu rujnu za postignuće u prethodnoj školskoj godini.

U javnom pozivu utvrđuju se uvjeti za dodjelu nagrada, postupak predlaganja i rok za dostavu prijedloga.

**Članak 9.**

Prijedloge za dodjelu nagrada iz članka 8. stavka 1. ove Odluke ustanove podnose Upravnom odjelu.

Prijedlozi za dodjelu nagrada moraju biti pisano obrazloženi i dokumentirani.

Prijedlog za dodjelu nagrade mora sadržavati:

* naziv i sjedište predlagatelja,
* ime i prezime kandidata (učenika i mentora),
* naziv natjecanja i/ili susreta i/ili smotre, (i/ili)
* dokumentaciju iz koje je razvidno mentorstvo i postignuće učenika na državnim natjecanjima i/ili susretima i/ili smotrama (preslika dodijeljene diplome za mentora i učenika).

Prijedloge iz stavka 1. ovoga članka ustanove su dužne dostaviti u roku naznačenom Javnim pozivom Upravnog odjela.

Ako je prijedlog za dodjelu nagrade nepotpun ili ne sadrži dovoljno podataka koji su potrebni za odlučivanje, Upravni odjel će zatražiti od predlagatelja dopunu prijedloga u određenom roku.

Prijedlog koji nije podnesen u skladu s odredbama ove Odluke neće se uzeti u razmatranje, a predlagatelj nema pravo podnošenja prigovora.

1. **SASTAV I NAČIN RADA POVJERENSTVA TE DODJELA NAGRADE**

**Članak 10.**

 U svrhu stručnog vrednovanja podnesenih prijedloga, Gradonačelnik Grada (u daljnjem tekstu: Gradonačelnik) na prijedlog Upravnog odjela, imenuje Povjerenstvo.

 Povjerenstvo se sastoji od predsjednika i četiri člana, od kojih su svi predstavnici Upravnog odjela.

**Članak 11.**

 Sjednicu Povjerenstva saziva i vodi predsjednik Povjerenstva.

 Povjerenstvo radi i odlučuje na sjednicama.

 O radu Povjerenstva vodi se zapisnik.

 Povjerenstvo može pravovaljano raspravljati ako je na sjednici prisutna većina članova Povjerenstva, a odluke donosi većinom glasova svih članova Povjerenstva.

**Članak 12.**

Pristigle prijedloge za dodjelu nagrada, nakon njihove obrade, Upravni odjel dostavlja Gradonačelniku.

Na temelju prijedloga iz stavka 1. ovoga članka, Gradonačelnik donosi odluku o dodjeli nagrada.

**Članak 13**.

Očevidnik dobitnika nagrada vodi Upravni odjel.

1. **VISINA NAGRADE**

**Članak 14.**

Visina novčane nagrade mentorima za postignuća učenika na državnoj razini (pojedinačno ili ekipno) utvrđuje se u jednokratnim novčanim iznosima kako slijedi:

* + za osvojeno prvo mjesto, u iznosu od 250,00 eura,
	+ za osvojeno drugo mjesto, u iznosu od 200,00 eura,
	+ za osvojeno treće mjesto, u iznosu od 150,00 eura.

U slučaju dodjeljivanja godišnje nagrade grupi mentora, novčani iznos iz stavka 1. ovoga članka dijeli se među njima na jednake dijelove.

Novčana nagrada iz stavka 1. ovoga članka ne smatra se dohotkom sukladno Zakonu o porezu na dohodak.

**Članak 15.**

 Visina novčane nagrade za pojedinačna postignuća učenika na državnoj razini utvrđuje se u jednokratnim novčanim iznosima kako slijedi:

* za osvojeno prvo mjesto, u iznosu od 250,00 eura,
* za osvojeno drugo mjesto, u iznosu od 200,00 eura,
* za osvojeno treće mjesto, u iznosu od 150,00 eura.

Visina novčane nagrade za ekipna postignuća dodjeljuje se u jednokratnim novčanim iznosima kako slijedi:

* ukoliko se radi o ekipi do pet članova, a koja osvoji jedno od prva tri mjesta ili ekvivalentno postignuće na državnoj razini natjecanja i/ili susreta i/ili smotri, u iznosu od 50 eura po članu,
* ukoliko se radi o ekipi od šest i više članova, a koja osvoji jedno od prva tri mjesta ili ekvivalentno postignuće na državnoj razini natjecanja i/ili susreta i/ili smotri, u iznosu od 30 eura po članu.

 Novčana nagrada iz stavka 1. ovoga članka ne smatra se dohotkom sukladno Zakonu o porezu na dohodak.

**Članak 16.**

Sredstva za dodjelu novčanih nagrada osiguravaju se u Proračunu Grada.

1. **ZAVRŠNA ODREDBA**

**Članak 17.**

Danom stupanja na snagu ove Odluke prestaje važiti Odluka o nagradama Grada Rijeke za posebna postignuća učenika na državnim i međunarodnim natjecanjima, susretima i smotrama („Službene novine Grada Rijeke“ broj 9/18 i 19/19).

**Članak 18.**

Ova Odluka stupa na snagu osmoga dana od dana objave u „Službenim novinama Grada Rijeke“.